Moeilike onderwerpe maak emosioneel bevredigende teater
Regisseur: Albert Maritz
Teks en Musiek: Nico Burger
Karakters: Johann Nel en Floyed de Vaal
Viool: Lizbe Prinsloo
Enkele vertoning by Ho�rskool DF Malan
Donderdag 7 Oktober 2004.
Botspoppe is een van daardie toneelstukke waarvan jy �f hou �f nie hou nie. Di� kabaret dek die laaste lewensuur van Basil, 'n witboordjie-dronklap wat homself in 'n Boeing 767 wakkerloop na 'n partytjie by die werk. Dis 11 September 2001 in die tweede World Trade Centre-toring, en hy weet hy gaan sterf. Met 'n gatsak-botteltjie Jack Daniels in sy hand tree die besope, onvervulde Basil in gesprek met sy alter ego.
Tussen dronkverdriet en gesprekke met homself deur probeer hy 'n paar dinge uitklaar voordat hy by die Poort te staan kom. Sy grootste bekommernis is dat Afval, sy bulhond, niemand het om vir hom te sorg nie. Hy besef dat sy mislukte huwelik met Gloria en sy traumatiese kinderdae nog nie tot 'n slotsom gekom het nie, en dat dit nou die tyd is om di� kwessies uit te sorteer.
Die wisselwerking tussen Basil (Johann Nel) en sy alter ego (Floyed de Vaal) is uitstekend, omdat hulle daarin slaag om mekaar te komplementeer. De Vaal sorg vir die ekstra bietjie humor waartoe Basil homself nie verleen nie. Die stuk is oorspronklik gespeel deur De Vaal en Neels Clasen, waar die interaksie tussen die twee karakters baie minder beweeglik en meer psigies gefokus was. Die geslaagde spel tussen die skadukarakter en die ware identiteit herinner soms aan die gesplete persoonlikheid van Gollum in The Lord of the Rings, hoewel dit waarskynlik die doodsengel is wat hom tot sy sinne moet bring voordat die toring ineenstort.
Die toneelspel word afgewissel en in- en uitgelei deur 'n skyfievertoning van foto's van 9/11 en botspoppe (crash-test dummies). Die fotografie van die botspoppe is treffend, aangesien dit die illusie skep dat die poppe werklike mense is wat in regte klere poseer. Die 9/11-foto's word strategies gebruik om die milieu te skets. Die tempo waarteen die foto's vertoon word, verseker ook dat 'n effektiewe klimaks bereik word.
Baie van die liedjies word begelei deur bandopnames, hoewel Lizbe Prinsloo baie bekwaam ekstra oemf gee met die viool. Nico Burger was verantwoordelik vir die teks en musiek. Alhoewel Nel 'n gesoute woordkunstenaar is en De Vaal 'n bewegingspesialis is, kwyt beide spelers hulle ook goed van hul sangtaak. De Vaal is egter die beste sanger van die twee, waarskynlik omdat hy amper drie keer jonger is as Nel.
Hoewel die produksie vanjaar 'n draai gemaak het by die Klein Karoo Nasionale Kunstefees in Oudtshoorn en in Otjiwarango (naby Windhoek), het dit nie geslaag om kykers te lok nie. Volgens De Vaal het Botspoppe swak gevaar weens swak mediadekking.
Botspoppe is vir di� wat nog nie moeg is vir stories wat op 9/11 gebaseer is nie. Die atmosfeer wat deur die karakters geskep word, sowel as die geprojekteerde foto's, is 'n afwisseling op ou stereotipiese dronkverdrietstories. Albert Maritz (Herman van Konings en Torings en regisseur van talle KKNK-produksies) bewys met Botspoppe dat hy moeilike onderwerpe soos 9/11 en die betekenis van 'n lewe in emosioneel bevredigende teater kan verander sonder om soetsappig te raak. Die onderwerp verseker egter dat slegs 'n sekere nisgroep by die stuk aanklank sal vind.